કોસ્મેટિક્સ પ્રોડક્ટ પર હંમેશાં શેલ્ફ લાઇફ લખવામાં આવે છે. જો તમને શેલ્ફ લાઇફનો ખ્યાલ ન આવે તો દુકાનદારને પૂછો અને પ્રોડક્ટ પર નોંધી દો. હવે વાત કરીએ કોસ્મેટિક્સની શેલ્ફ લાઇફની તો મસ્કરાની શેલ્ફ લાઇફ ૩ કે ૪ મહિના જેટલી હોય છે. જો ત્યાર પછી મસ્કરા લગાવો અને આંખમાં તકલીફ થવા લાગે તો સત્વરે એ મસ્કરાનો નિકાલ કરો અને નવી લઇ આવો. પાઉડર બેઝ ફાઉન્ડેશન ૧૮ મહિના ચાલે છે જ્યારે લિક્વિડ બેઝ ફાઉન્ડેશનની શેલ્ફ લાઇફ ૬થી ૧૨ મહિના જેટલી હોય છે. પાઉડર કે સ્ટિક ફોર્મમાં રહેલા કન્સિલરની શેલ્ફ લાઇફ ૨ વર્ષ જેટલી હોય છે જ્યારે લિક્વિડની ૧ વર્ષ જેવી. ફેસ પાઉડર ૨ વર્ષ વાપરી શકાય છે. પાઉડર બ્લશ ૨ વર્ષ અને ક્રીમ બેઝ બ્લશ ૧ વર્ષ સારો રહે છે. પાઉડર બેઝ આઇશેડોનો ૨ વર્ષ સુધી અને ક્રીમ બેઝ આઇશેડોનો ૩થી ૬ મહિના સુધી ઉપયોગ કરી શકાય છે. લિક્વિડ અથવા જેલ આઇલાઇનર ૩ મહિના અને પેન્સિલ આઇલાઇનર ૨ વર્ષ સારી રહે છે. લિપસ્ટિક ૧ વર્ષ સુધી સારી રહે છે. નેઇલ પોલિશ જ્યારે ઘટ્ટ થવા લાગે કે સુકાવા લાગે ત્યારે તે એક્સપાયર થઇ ગઇ છે તે સમજી જવું જોઇએ. માત્ર બ્યુટી પ્રોડક્ટ્સ જ નહીં પણ ટોઇલેટ્રીઝ એટલે કે હેર રિલેટેડ પ્રોડક્ટ્સ, બોડી રિલેટેડ પ્રોડક્ટ્સ, ડિયોડરન્ટ, એન્ટિ એજિંગ ક્રીમ, ફેસવોશ, ટૂથપેસ્ટ, મોઇશ્ચરાઇઝર, સનસ્ક્રીન લોશન, લુફા અને બાથ સ્પોન્જમાં પણ શેલ્ફ લાઇફ લાગુ પડે છે.